- Har funnet klær på ulykkesstedet
Svensk politi bekrefter overfor VG Nett at de lørdag ettermiddag har funnet ermet av en jakke oppe på toppen av Kebnekaise. - Vi har funnet et erme av en jakke, men jeg kan så langt ikke bekrefte om den er militær, sier Børje Øhman, talsmann for det svenske politiet. Han forteller at ermet ble funnet i samme område som mange av de andre vrakdelene. Til VG Nett bekrefter luftforsvaret at deler av en flymotor er funnet. Hercules-flyene er utstyrt med fire motorer. - Vi har funnet tusenvis av vrakrester, blant annet deler av flyets motor og hjul, sier Finn Kristian Hanestad, generalinspektør for Luftforsvaret.Havariområdet er dekket av snø, etter to dager med tungt snøfall før de første vrakdelene ble funnet. Øhman sier de finner svært mange små deler: - Det ligger mye på vestsiden av fjellet. De fleste bitene er veldig små. Den største vi så langt har funnet er på størrelse med et A4 ark. Lørdag ettermiddag pågikk letearbreidet fortsatt for fullt, men været blir stadig dårligere. Det er usikkert om det fortsetter gjennom natten. - Vi har ikke gitt opp, og mannskapene er motiverte. Men de har blitt kjørt hardt lenge, og vi vurderer om vi bør hente dem hjem i natt for at de skal få hvilt litt.Til tross for tegnene på et voldsomt krasj, betegner Øhman fortsatt aksjonen som fokusert på livredning. - Målet vårt er å finne de savnede i live. Det er viktig å helhjertet tro og håpe at det kan skje. Det var lørdag ettermiddag satt inn seks hunder i letingen etter mennesker. - De er der også i tilfelle snøskred. Skredfaren er ekstrem, og redningsarbeidet er risikabelt, sier Øhman.En gruppe norske spesialsoldater - som blir regnet som verdens beste vinterkrigere - har i snart to døgn lett etter flyvraket og de fem savnede nordmennene sammen med svenske jegersoldater og lokale kjentfolk. Spesialstyrkene øver jevnlig sammen med mannskapene på Hercules-flyene, også de siste ukene. Soldatene fra de to små miljøene kjenner hverandre godt. - Gutta begynner å bli slitne, siden de har hatt en veldig lang og veldig intensiv øvelse i forkant av dette. Men de henter ut det siste de har av krefter, sier oberst Eirik Kristoffersen, sjef for Forsvaret spesialkommando/Hærens jegerkommando (FSK/HJK), til VG Nett i dag.Admiral Haakon Bruun-Hanssen, sjef for Forsvarets operative hovedkvarter, sier til VG Nett at det er forferdelig å se bildene. - Det er forferdelig å se slike bilder. Det bekrefter antakelsene våre om at flyet har styrtet, sier Bruun-Hanssen. - Bildet viser det som ser ut som deler fra flyet. De er spredd utover et stort område og er delvis nedsnødd. Det forklarer også litt om hvorfor letearbeidet har vært så vanskelig, sier Bruun-Hanssen.Det svenske forsvaret ville lørdag forsøke å sprenge bort de enorme snømassene som har samlet seg spesielt på lesiden av fjellet, som er 2106 meter høyt inklusiv snømassen på toppen. Snømassen utgjør en enorm risiko for letemannskapene. Håkan Alselind, den svenske innsatssjefen i Nikkaloutka, sier til VG Nett at det kommer stadig flere flydeler ned fra fjellet. Havariplassen er på kammen mellom syd- og nordtoppen av Kebnekaise. - Politiets og fjellredningens alpingruppe er på stedet. Det er vrakdeler både på vestre og østre siden av fjelltoppen, sier innsatslederen. Det var norske spesialstyrker som fant det savnede flyet ved 07.30-tiden lørdag. - De norske spesialstyrkene har vært en del av øvelsen og vært i området rundt Kiruna. De er trent opp til å operere i disse ekstreme fjellområdene, og har bidratt med sin kompetanse til å komme inn med det svenske forsvaret og lokalkjente, opplyser Haakon Bruun-Hanssen, sjef Forsvarets operative hovedkvarter (FOH). - Er det en lettelse å endelig finne krasjstedet? - Det er ubehagelig å kalle det lettelse, men usikkerheten har preget oss det siste døgnet. På den måten er den en lettelse å verifisere at vi har krasjstedet og muligheten til å søke etter overlevende. Vi holder fast på håpet, men ut i fra bildene og tiden som har gått så frykter vi det verste.Den svenske flyhavarikommisjonen (SHK) har nedsatt en granskningsgruppe på seks mennesker som skal etterforske timene før og etter ulykken for å finne årsaken. - Vi sendte en utredningsgruppe som var på plass i Kiruna i går. De har allerede begynt undersøkelsene, sier avdelingsleder for flyhendelser i den svenske havarikommisjonen Pia Jacobsson til VG Nett. De håper nå at den svarte boksen til flyet, som inneholder alle data om flyets siste bevegelser, i tillegg til lydopptaket fra cockpiten som kan gi et bedre svar på hva som skjedde i flyets siste, dramatiske sekunder. - Kommisjonen jobber også med å samle eventuelle vitner og bevismateriale. De følger standard prosedyre hvor vi må dokumentere og samle så mye informasjon som mulig, sier Jacobsson.
Det savnede Hercules-flyet ligger spredt i tusenvis av biter på begge sider av Sveriges høyeste fjell. Nå er det også gjort funn av klær på ulykkesstedet.